千頃山圓鏡堂呈應禪師
作者：釋道潜
朝代：宋

paragraphs: 茲山嵯峨冠天下，一徑縈雲行兩舍。
始窮絕頂見招提，碧閣丹樓屹如畫。
門前池水滀蜿蜒，座上風雷驚晝夜。
峨眉五臺誇壯觀，品目真不此爲亞。
偉哉南師非世人，開荒闢土初椎輪。
寥寥相望三百載，廢興一一難具陳。
丹丘大士來鼓舞，氣象煥發重增新。
投金輸贐走南北，法雨所被無涯津。
虛堂選勝得佳處，隆簷巨棟成逡巡。
窗扉洞達舒兩目，異景錯出羅蓁蓁。
朝雲夜月常萬頃，寒光炯炯如鎔銀。
堂中隠几人何似，湛若玉毛懸秋旻。
牓名圓鏡示來客，庶使方寸無緇磷。